钦定古今图书集成/历象汇编/岁功典/第062卷 > 《诗经》 > 豳风七月章
## 钦定古今图书集成/历象汇编/岁功典/第062卷 > 《诗经》 > 豳风七月章

七月流火。

〈本义〉昭三年《左传》，张趋曰：“火星中而寒暑退。”服虔云：“火，大火星也。季冬十二月平旦正中，在南方，大寒退。季夏六月黄昏，火星中，大暑退。”是火为寒暑之候事。〈朱注〉七月，斗建申之月，夏之七月也。流，下也。火，大火心星也。以六月之昏加于地之南方，至七月之昏则下而西流矣。

七月鸣鵙。

〈疏〉五月阴气动而伯劳鸣，是将寒之候也。《月令》“仲夏鵙始鸣”，是中国正气，五月则鸣。今豳地晚寒，鸟初鸣之候，从其乡土之气焉，故至七月鵙始鸣也。〈大全〉《朱子》曰：“鵙以七月鸣，则阴气至而众芳歇矣。

七月在野。”

〈笺〉自“七月在野”至“十月入我床下”，皆蟋蟀也。〈疏〉《蟋蟀之虫》，六月居壁中，至七月则在田野之中。